CELEX: 62008CN0501
Language: el
Date: 2008-11-20 00:00:00
Title: Υπόθεση C-501/08 P: Αίτηση αναιρέσεως του Município de Gondomar, που ασκήθηκε στις 20 Νοεμβρίου 2008 κατά της διατάξεως της 10ης Σεπτεμβρίου 2008 , την οποία εξέδωσε το Πρωτοδικείο των Ευρωπαϊκών Κοινοτήτων (τέταρτο τμήμα) στην υπόθεση T-324/06, Município de Gondomar κατά Επιτροπής

24.1.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 19/18
            
         Αίτηση αναιρέσεως του Município de Gondomar, που ασκήθηκε στις 20 Νοεμβρίου 2008 κατά της διατάξεως της 10ης Σεπτεμβρίου 2008, την οποία εξέδωσε το Πρωτοδικείο των Ευρωπαϊκών Κοινοτήτων (τέταρτο τμήμα) στην υπόθεση T-324/06, Município de Gondomar κατά Επιτροπής
   (Υπόθεση C-501/08 P)
   (2009/C 19/32)
   Γλώσσα διαδικασίας: η πορτογαλική
   Διάδικοι
   
      Αναιρεσείον: Município de Gondomar (εκπρόσωποι: J. L. da Cruz Vilaça και L. Pinto Monteiro, δικηγόροι)
   
      Έτερος διάδικος: Επιτροπή των Ευρωπαϊκών Κοινοτήτων
   Αιτήματα
   
               —
            
            
               Να ακυρώσει τη διάταξη του Πρωτοδικείου και να κρίνει παραδεκτή την προσφυγή κατά της Αποφάσεως της Επιτροπής C(2006) 3782, της 16ης Αυγούστου 2006, περί καταργήσεως της οικονομικής συνδρομής την οποία είχε παραχωρήσει το Ταμείο Συνοχής·
            
         
               —
            
            
               επικουρικώς, να ακυρώσει τη διάταξη του Πρωτοδικείου και να παραπέμψει τη υπόθεση στο Πρωτοδικείο για να την εκδικάσει αυτό·
            
         
               —
            
            
               να καταδικάσει την Ευρωπαϊκή Επιτροπή στο σύνολο των δικαστικών εξόδων, περιλαμβανομένων και των του αναιρεσείοντος, σύμφωνα με το άρθρο 69 του Κανονισμού Διαδικασίας του Δικαστηρίου, ή, επικουρικώς, να επιφυλαχθεί ως προς τα δικαστικά έξοδα για να κριθούν αυτά με την απόφαση ή διάταξη με την οποία θα περατωθεί η διαδικασία.
            
         Λόγοι αναιρέσεως και κύρια επιχειρήματα
   1.   Πλάνη περί το δίκαιο κατά την εκτίμηση της προϋποθέσεως της άμεσης διαθέσεως για ειδικό προορισμό και ελάττωμα ελλείψεως αιτιολογίας:
   Το Município de Gondomar θεωρεί ότι το πορτογαλικό νομικό πλαίσιο περιέχει ιδιομορφίες που θα έπρεπε να οδηγήσουν σε μια θέση διαφορετική από αυτήν που δέχτηκε το Πρωτοδικείο με την περί απαραδέκτου διάταξη την οποία εξέδωσε στο πλαίσιο της υποθέσεως T-324/06, η οποία πάσχει πλάνη περί το δίκαιο.
   Πράγματι, από την πορτογαλική κανονιστική ρύθμιση, και ειδικότερα από τα άρθρα 18 και 20 του Εκτελεστικού Κανονισμού του Ταμείου Συνοχής στην Πορτογαλία, ο οποίος κυρώθηκε με το άρθρο μόνον του Decreto-Lei 191/2000 της 16ης Αυγούστου 2000, προκύπτει ότι η Πορτογαλική Δημοκρατία δεν διέθετε κανένα περιθώριο διακριτικής ευχέρειας για ν' αποφασίσει αν θα διατηρηθούν ή όχι οι συνδρομές τις οποίες χορηγεί το Ταμείο Συνοχής στο Município de Gondomar ως οργανισμό αρμόδιο για την εκτέλεση του σχεδίου· κατά συνέπεια, η απόφαση της Επιτροπής περί καταργήσεως της οικονομικής συνδρομής του Ταμείου Συνοχής έχει αυτόματο χαρακτήρα, διότι η ανωτέρω ρύθμιση δεν επιτρέπει την απαλλαγή των αρμοδίων για την εκτέλεση φορέων από την υποχρέωση επιστροφής των αχρεωστήτως καταβληθέντων ποσών.
   Το Πρωτοδικείο, με την περί απαραδέκτου διάταξη την οποία εξέδωσε στην υπόθεση T-324/06, παρέλειψε να αναφερθεί στο ζήτημα αυτό, επειδή δε τούτο είναι ουσιώδες για την κρίση επί του παραδεκτού της προσφυγής, το Πρωτοδικείο υπέπεσε σε πλάνη περί το δίκαιο, με άμεσες συνέπειες επί της ασκήσεως των εκ του άρθρου 230 ΕΚ αρμοδιοτήτων του.
   Η παράλειψη αυτή έχει ως περαιτέρω συνέπεια το ελάττωμα της ελλείψεως αιτιολογίας ή της ανεπαρκούς αιτιολογίας. Πράγματι, σύμφωνα με την κοινοτική θεωρία και νομολογία, υφίσταται γενική υποχρέωση αιτιολογήσεως των αποφάσεων τις οποίες εκδίδουν τα διοικητικά ή δικαστικά όργανα, ούτως ώστε να διευκολύνουν το έργο του δικαστικού ελέγχου του Δικαστηρίου.
   Η παράλειψη του Πρωτοδικείου να λάβει θέση επί των ιδιομορφιών της πορτογαλικής έννομης τάξεως στοιχειοθετεί το ελάττωμα της ελλείψεως αιτιολογίας, δυνάμενο να πλήξει βαρέως τα συμφέροντα της αναιρεσείουσας.
   2.   Παραβίαση της αρχής της αποτελεσματικής ένδικης προστασίας
   Το Município de Gondomar ισχυρίζεται επίσης ότι αδυνατεί να ασκήσει το δικαίωμά του να τύχει αποτελεσματικής ένδικης προστασίας, διότι δεν διαθέτει ένδικα βοηθήματα εσωτερικού δικαίου για ν' αμφισβητήσει την αίτηση επιστροφής της οικονομικής συνδρομής του Ταμείου Συνοχής, δεδομένου ότι η πράξη με την οποία κοινοποιήθηκε η απόφαση της Επιτροπής περί καταργήσεως της οικονομικής συνδρομής του Ταμείου Συνοχής δεν είναι δεκτική προσφυγής του εσωτερικού δικαίου.
   Η κοινοποίηση της αποφάσεως της Επιτροπής, ανεπίδεκτη προσφυγής του εσωτερικού δικαίου, έγινε μέσω του από 25 Σεπτεμβρίου 2006 εγγράφου του Τομεακού Διαχειριστικού φορέα του Υπουργείου Περιβάλλοντος για το Ταμείο Συνοχής, το οποίο απλώς «μετέφερε» την απόφαση της Επιτροπής, η οποία μόνη είχε εκτελεστό περιεχόμενο.
   Η αδυναμία διαθέσεως ενδίκων βοηθημάτων παραβιάζει την αρχή του δικαίου περί αποτελεσματικής ένδικης προστασίας, όπως αυτή αναπτύσσεται με την πλέον πρόσφατη κοινοτική θεωρία και νομολογία.